Departament d'Acció Exterior, Relacions Institucionals i Transparència
Mitjançant l'Ordre EXI/47/2017, de 20 de març, per la qual s'aproven les bases reguladores per a la concessió d'ajuts en espècie, en la modalitat d'assessorament individualitzat i suport tècnic, dins del marc del servei d'assessorament per a la millora de la participació interna de les entitats sense ànim de lucre de Catalunya, el Departament d'Afers i Relacions Institucionals i Exteriors i Transparència, mitjançant la Secretaria de Transparència i Govern Obert, pretén aprofundir en les capacitats dels equips directius per tal que les organitzacions augmentin el nivell de qualitat democràtica i també l'impacte en la societat.
La convocatòria corresponent a l'any 2017 ha posat de manifest que hi ha aspectes de les bases publicades que cal modificar per tal d'aconseguir una millora en la seva plena aplicació, eficiència i tramitació.
En aquest sentit, la principal modificació consisteix a formular de nou els criteris de valoració dels projectes presentats, per tal de facilitar a les entitats sol·licitants informació detallada d'aquells aspectes més rellevants en relació amb la millora de la participació interna.
Amb aquesta definició es pretén aprofundir amb més precisió en aquells elements que el projecte ha de preveure per a ajustar-se als requisits de l'ajut objecte de la subvenció.
Així mateix, amb la voluntat d'introduir, en la valoració dels projectes, la visió d'altres agents implicats en la millora de la gestió democràtica de les entitats sense ànim de lucre, s'ha modificat la composició de la comissió de valoració.
En conseqüència, valorada la conveniència de modificar l'Ordre EXI/47/2017, de 20 de març, per la qual s'aproven les bases reguladores per a la concessió d'ajuts en espècie, en la modalitat d'assessorament individualitzat i suport tècnic, dins del marc del servei d'assessorament per a la millora de la participació interna de les entitats sense ànim de lucre de Catalunya, i en ús de les atribucions que em són conferides per la legislació vigent, en especial, d'acord amb allò previst per l'article 92.3 del text refós de la Llei de finances públiques de Catalunya,
Modificació de l'article 11.3 de l'Ordre EXI/47/2017, de 20 de març.
Es modifica l'article 11.3 de l'Ordre EXI/47/2017, de 20 de març, que queda redactat de la manera següent:
«11.3 La comissió de valoració ha d'estar formada per:
President/a: la persona titular de l'òrgan competent en matèria de qualitat democràtica.
Secretari/ària: un/a tècnic/a superior de la direcció general competent en matèria de qualitat democràtica.
Vocal: una persona amb experiència reconeguda en el món associatiu.
Amb l'objectiu d'assolir la paritat de gènere, la junta d'avaluació tendirà a assolir la participació equilibrada entre dones i homes.»
Modificació de l'article 12 de l'Ordre EXI/47/2017, de 20 de març.
Es modifica l'article 12 de l'Ordre EXI/47/2017, de 20 de març, que queda redactat de la manera següent:
Criteris de valoració de les sol·licituds
12.1 La valoració de les sol·licituds la du a terme, de manera ponderada, la comissió de valoració.
La proposta de resolució de les subvencions ha de ser motivada i s'ha de basar en l'aplicació dels criteris esmentats en aquestes bases.
12.2 Les sol·licituds es valoren fins a un màxim de 100 punts d'acord amb els criteris següents, aplicats als projectes presentats:
a) Establiment d'objectius que prevegin la millora de la participació interna de l'entitat (fins a un màxim de 30 punts).
Es valorarà que les propostes prevegin la incorporació dels elements següents:
- Breu diagnosi de les principals problemàtiques de l'entitat relacionades amb la participació interna.
- Revisió dels canals formals i informals de participació: junta directiva, assemblea, comissions de treball, bústies de suggeriments, enquestes, processos participatius o qualsevol altre canal.
- Identificació dels col·lectius potencialment participants a l'entitat.
- Revisió dels mecanismes de comunicació interna, transparència i rendició de comptes de l'entitat.
b) Planificació del projecte (fins a un màxim de 30 punts).
Es valorarà que les activitats previstes responguin als objectius del projecte, siguin programades amb un calendari realista i prevegin actuacions assolibles, és a dir, ajustades a la situació actual de l'entitat pel que fa a la participació interna i als seus recursos humans i materials.
c) Implicació dels diferents membres de l'entitat en el projecte de millora de la participació interna (fins a un màxim de 20 punts):
Implicació de la junta directiva, els socis, els voluntaris i el personal contractat (en cas que n'hi hagi) en el lideratge, disseny i execució del projecte.
Es valoraran especialment les mesures que vagin dirigides a garantir la igualtat de gènere i la representació de les dones en la participació dels membres de l'entitat en el projecte, així com les mesures adreçades a incorporar els perfils amb menys tendència a participar.
d) Grau de compromís de l'entitat amb la participació interna (fins a un màxim de 10 punts).
Aquest compromís es valorarà amb l'existència d'un acord del ple de la junta directiva en aquest sentit, amb la participació d'algun membre de l'entitat a alguna de les edicions del curs «Participació interna de les entitats», impulsat per la Sub-direcció General de Qualitat Democràtica, o amb altres accions acreditables que posin de manifest aquest compromís.
e) Avaluació (fins a un màxim de 10 punts).
Previsió de mecanismes i indicadors d'avaluació que permetin mesurar l'assoliment dels objectius del projecte.
Només podrà ser seleccionat un projecte per entitat.
Es vetllarà perquè les sol·licituds beneficiàries de les subvencions responguin a una distribució equilibrada dels recursos entre els diferents territoris de Catalunya.
Així mateix, es vetllarà perquè els projectes incorporin dades desagregades per sexe i indicadors sensibles al gènere per a facilitar la detecció de situacions de desigualtat, aprofundir en el coneixement de la realitat i detectar noves problemàtiques.»
Aquesta ordre entra en vigor l'endemà de la publicació al DOGC.
Barcelona, 30 d'octubre de 2018
Conseller d'Acció Exterior, Relacions Institucionals i Transparència